KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2015. március 25-i ülésére)


TÁRGY: A KŐRÖSSZOLG KFT. RÉSZÉRE SZÉKHELYKÉNT ÉS TELEPHELYKÉNT BEJEGYEZHETŐ ÖNKORMÁNYZATI TULAJDONBAN LÉVŐ INGATLANOK INGYENES HASZNÁLATBA ADÁSA


Kiskőrös Város Képviselő-testülete a 145/2014. számú határozatával döntött arról, hogy a Kiskőrösi Önkormányzat Kommunális Szolgáltató Korlátolt Felelősségű Társaságból (a továbbiakban: KŐRÖSKOM Kft.) történő kiválással létrehozza a Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaságot (a továbbiakban: KŐRÖSSZOLG Kft.). A KŐRÖSSZOLG Kft. jogállása alapján nonprofit korlátolt felelősségű társaság cégformában működő közhasznú szervezet.

A cégnyilvánosságról, a bírósági cégeljárásról és a végelszámolásról szóló 2006. évi V. törvény 4. Cím 7. § (1) és (2) bekezdéseire figyelemmel a KŐRÖSSZOLG Kft. részére székhelyet és telephelyet kell megjelölni. A Kft. kizárólag közfeladat ellátás céljából kerül megalapításra, ezért indokolt, hogy az Önkormányzat a feladatellátáshoz szükséges ingatlant a saját vagyonából bocsásson rendelkezésre székhely, ill. telephely létrehozására.

A fentiekre tekintettel javaslom, hogy Kiskőrös Város Önkormányzatának Képviselő-testülete az Önkormányzat törzsvagyonát képező, Kiskőrös belterületi, 2481. hrsz-on nyilvántartott, természetben 6200 Kiskőrös, Árpád utca 8. szám alatt található ingatlanban 15 m2 alapterületű, két egybenyíló irodahelyiséget a KŐRÖSSZOLG Kft-nek telephelyként, továbbá az Önkormányzat üzleti vagyonát képező, Kiskőrös belterületi, 4360/8. hrsz-on nyilvántartott, természetben 6200 Kiskőrös, Petőfi Sándor utca 108. szám alatti telephely megnevezésű ingatlant – figyelemmel arra, hogy a KŐRÖSKOM Kft. telephelye is ebben az ingatlanban található – ingatlanmegosztással a KŐRÖSSZOLG Kft. részére 2015. július 1. napjától határozatlan ideig adja ingyenes használatba.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdése alapján a nemzeti vagyon ingyenesen kizárólag közfeladat ellátása céljából, a közfeladat ellátáshoz szükséges mértékben hasznosítható, valamint adható vagyonkezelésbe.

Az Nvtv. 11. § (10) bekezdésében foglaltak szerint a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbítható abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet 27. § (4) bekezdése alapján az önkormányzati vagyon használati, hasznosítási jogának átengedésére – az átengedés időtartamától függetlenül – értékhatár nélkül, az Nvtv.-ben foglaltakra figyelemmel a Képviselő-testület jogosult.

A fentiek alapján javaslom a Képviselő-testületnek a határozat-tervezetben foglaltak elfogadását.

Kiskőrös, 2015. március 17.

	                         Domonyi László sk.
[bookmark: _GoBack]	                        polgármester
HATÁROZAT-TERVEZET


A Képviselő-testület
1. egyetért azzal, hogy Kiskőrös Város Önkormányzatának tulajdonában lévő, Kiskőrös belterületi, 2481. hrsz-on nyilvántartott, természetben 6200 Kiskőrös, Árpád utca 8. szám alatt található ingatlanban lévő 15 m2 alapterületű, két egybenyíló irodahelyiséget a KŐRÖSSZOLG Kft-nek telephelyeként, továbbá a Kiskőrös Város Önkormányzatának tulajdonban álló, Kiskőrös belterületi, 4360/8. hrsz-on nyilvántartott, természetben 6200 Kiskőrös, Petőfi Sándor utca 108. szám alatt lévő ingatlant a KŐRÖSSZOLG Kft. székhelyeként a cégbíróság bejegyezze. 
2. egyetért azzal, hogy Kiskőrös Város Önkormányzata az 1. pontban nevesített ingatlanokat 2015. július 1. napjától határozatlan időre a KŐRÖSSZOLG Kft. részére ingyenes használatba adja.
3. felhatalmazza Polgármestert a két ingatlan vonatkozásában az ingyenes használatról rendelkező – haszonkölcsön-szerződés – aláírására és a szükséges további jognyilatkozatok megtételére.

